กระทรวงเกษตรฯ ส่งความสุขปีใหม่ 2562 มอบของขวัญแก่เกษตรกรและประชาชนผ่านโครงการสำคัญ สนับสนุนแหล่งน้ำการเกษตรจำหน่ายสินค้าเกษตรคุณภาพราคาพิเศษ พร้อมตั้งจุดบริการประชาชนทั่วประเทศ
กระทรวงเกษตรฯ ส่งความสุขปีใหม่ 2562 มอบของขวัญแก่เกษตรกรและประชาชนผ่านโครงการสำคัญ สนับสนุนแหล่งน้ำการเกษตรจำหน่ายสินค้าเกษตรคุณภาพราคาพิเศษ พร้อมตั้งจุดบริการประชาชนทั่วประเทศนายอนันต์ สุวรรณรัตน์ ปลัดกระทรวงเกษตรและสหกรณ์ เปิดเผยว่า กระทรวงเกษตรและสหกรณ์มอบของขวัญปีใหม่แก่ประชาชน ผ่านโครงการ “ส่งความสุขปีใหม่ มอบให้เกษตรกร กระทรวงเกษตรและสหกรณ์ ปี พ.ศ. 2562” ตลอดเดือนธันวาคม 2561 - มกราคม 2562 ให้เกษตรกรและประชาชน มีความสุข อาทิ โครงการชลประทานขนาดเล็กที่ก่อสร้างแล้วเสร็จในปี 2561 ให้กับองค์กรปกครองส่วนท้องถิ่น จำนวน 6 โครงการ ส่งมอบแหล่งน้ำในไร่นานอกเขตชลประทานที่ก่อสร้างแล้วเสร็จให้กับเกษตรกร จำนวน 15,321 บ่อ สร้างความเข้มแข็งให้ความช่วยเหลือเกษตรกรชาวสวนยาง และคนกรีดยาง ตามพื้นที่เปิดกรีดจริง 1,800 บาท/ไร่ ไม่เกิน 15 ไร่/ราย  และสร้างความเข้มแข็งให้แก่เกษตรกรชาวสวนปาล์มน้ำมัน ตามพื้นที่ปลูกจริง ไร่ละ 1,500 บาท/ไร่ ไม่เกิน 15 ไร่/ราย เป็นต้น ซึ่งประชาชนและเกษตรกรได้รับประโยชน์  470,274 คน นอกจากนี้ยังส่งสุขปีใหม่ให้ประชาชนได้เยี่ยมชมสถานที่ท่องเที่ยวเชิงนิเวศเกษตรที่สวยงาม และจำหน่ายสินค้าราคาพิเศษ สินค้าเกษตรคุณภาพ อาทิ ไข่ไก่ นม ยู เอช ที ไทย - เดนมาร์ค จำหน่ายกระเช้าของขวัญ จากสินค้าเกษตรและอาหารปลอดภัยที่ได้เครื่องหมาย Q สินค้า และผลิตภัณฑ์ของวิสาหกิจ กลุ่ม และสหกรณ์ และผลิตภัณฑ์ยางพารา ณ จุดจำหน่ายของหน่วยงาน ในพื้นที่ส่วนกลาง และภูมิภาค และช่องทางตลาดออนไลน์ ขณะเดียวกันกรมชลประทานได้ร่วมกับหน่วยงานในพื้นที่ เปิดจุดบริการประชาชน ให้บริการจุดพักรถ ห้องน้ำ ขนม และน้ำดื่ม จำนวน 159 จุด ในพื้นที่ 76 จังหวัด ระหว่างวันที่ 28 ธันวาคม 2561 - วันที่ 3 มกราคม 2562 เพื่ออำนวยความสะดวกให้กับประชาชนที่เดินทางท่องเที่ยว และเดินทางกลับภูมิลำเนา ในช่วงวันหยุดเทศกาลปีใหม่ เดินทางถึงจุดหมายอย่างปลอดภัยและมีความสุข